AARHUS: Nu kan man finde skygge for solen - eller læ for regnen, når man indtager sin frokost udendørs hos Aarhus Street Food. Pladsen foran madmarkedet forvandles til en lille skov med seks egetræer.

- Det her altid været vores drøm, helt tilbage fra dengang vi åbnede Aarhus Street Food. Vi havde et møde, hvor alle var enige om, at der skulle være nogle træer, forklarer Laust Bech, teknisk chef, Aarhus Street Food.

Men hvordan?

- Det virkede lidt voldsomt at skulle flytte så store træer, men så fandt vi frem til Nordisk Træflyt, siger han.

Københavnerfirmaet er specialister på området. En gigantisk grab skærer sig gennem jord og rødder, hvorefter den løfter hele det syv meter høje egetræ, sammen med en 3,5 ton tung jordklump, der sidder omkring rødderne. Det har vokset sig stort de sidste 15 år i Brendstrup Skov, der ligger nord for Herredsvang.

Nordisk Træflyt er de eneste i landet, der kan håndtere så store træer.

- Vi hentede maskinen hjem fra USA i 1987. Den kan tage træer med en diameter på op til 35 centimeter, siger virksomhedens leder Jesper Nielsen.

Han flytter træer i hele Skandinavien.

- Prisen afhænger af, hvor langt vi skal køre. Men hvis man kun skal have flyttet et enkelt træ hjemme i haven, koster det typisk 5000-7000 kroner, siger han.